за повторно възникване на съществената вреда при изтичане на срока на действие на мерките по отношение на КНР.
 (248)
 За да се установи вероятността за повторно възникване на вреда, бяха анализирани следните елементи: производствения капацитет и свободния капацитет в КНР, привлекателността на пазара на Съюза, включително наличието на антидъмпингови или изравнителни мерки по отношение на керамичните съдове и прибори за сервиране или за кухня в други трети държави, ценовото поведение на китайските производители износители на пазарите на другите трети държави и въздействието върху положението в Съюза.
 5.1. Производствен капацитет и свободен капацитет в КНР
 (249)
 Със значителна преднина КНР е най-големият световен износител на керамични съдове и прибори за сервиране или за кухня. Тя извършва около 70 % от целия световен износ. ЕС е най-важният експортен пазар за КНР въз основа на общата стойност на износа през последните години. (150)
 (250)
 Както е обяснено в съображения 180—182, производителите от КНР разполагат със значителен производствен капацитет и вследствие на това — свободен капацитет, който значително надвишава общото потребление на Съюза през разследвания период в рамките на прегледа.
 5.2. Привлекателност на пазара на Съюза
 (251)
 Пазарът на Съюза е най-големият вносител в световен мащаб на разглеждания продукт (151). Освен това, както е показано в таблица 1 по-горе, потреблението на Съюза на разглеждания продукт е нараснало между 2014 г. и РПП от 598 829 тона на 634 255 тона. Това показва, че потреблението на Съюза остава в значителни размери и се увеличава. Пазарът на Съюза остава привлекателен за китайските производители износители поради относително големия си мащаб и стабилно увеличаващото се потребление.
 (252)
 Преди налагане на мерките китайският внос е представлявал средно около половин милион тона, докато той е възлизал на 356 667 тона през разследвания период в рамките на прегледа. Фактът, че китайският внос, макар и на по-ниско равнище (вж. таблица 2 по-горе), не е бил преустановен след налагане на мерките, потвърждава, че китайските производители износители считат пазара на Съюза за привлекателен и продължават да извършват продажби на него.
 (253)
 Освен това мерките за търговска защита срещу китайския износ на керамични съдове и прибори за сервиране или за кухня се прилагат в други трети държави, като се наблюдава същият тип ценово поведение, както при китайския износ за Съюза (152). Поради мерките за търговска защита китайските производители износители ще изнасят по-трудно за тези пазари и това допълнително увеличава привлекателността на пазара на Съюза, към който може да се пренасочи този износ.
 5.3. Ценово поведение на китайските производители износители
 (254)
 Друг елемент, който доказва привлекателността на пазара на Съюза, е ценовата стратегия на китайските производители износители. Експортните цени на включените в извадката китайски производители износители на разглеждания продукт са по-високи за пазарите на трети държави, отколкото за Съюза (вж. съображение 188 по-горе). Освен това те са значително под цените на промишлеността на Съюза на пазара на Съюза. През РПП средната експортна цена на китайските производители износители за пазара на Съюза е била значително по-ниска от цената на промишлеността на Съюза на пазара на Съюза. В действителност китайският внос е с почти най-ниските цени на пазара